Iэдэм Арам хегъащIэ
Зи ныбжьыр илъэс 21-м фIэмыкIахэм Урысей Федерацэм дзюдомкIэ я чемпионатым и кIэух зэпеуэм хэтынухэр къыщыхах зэхьэзэхуэ Армавир къалэм иджыблагъэ щекIуэкIащ. Абы текIуэныгъэр къыщихьащ Щоджэн Iэдэм.
Килограмм 73-м нэс зи хьэлъагъхэм я зэпеуэм ди лъахэгъум къыщыпэлъэщын къахэкIакъым. Абы щыгъуэми, КъБР-м ДзюдомкIэ и федерацэм и тхьэмадэ Емкъуж Мухьэмэд щыгъуазэ дызэрищIамкIэ, Щоджэным и хьэрхуэрэгъу псоми хуха- ха зэманыр имыух щIыкIэ ятекIуащ. КIэух зэIущIэм «иппон»-кIэ адыгэ щIалэщIэм щыхигъэщIащ армавирдэс Овсоян Арам. Зэхьэзэхуэм еплъыну кърихьэлIахэр, дауи, я хэгъэрей щIалэм ерыщу дэщIырт, арщхьэкIэ Iэдэм ахэр игъэщIэхъуащ.
Армавир къыщихьа ехъулIэныгъэм Щоджэным Iэмал къритащ илъэс 21-м зи ныбжьыр фIэмыкIахэм ирагъэкIуэкIыну Урысей Федерацэм дзюдомкIэ и чемпионатым хэтыну. Мы гъэм и щэкIуэгъуэ мазэм ар Иркутск къалэм щыIэнущ.
Темыр Дисанэ.
